Briewe is ’n intieme manier om met mekaar te kommunikeer. Gewoonlik wys ’n brief iets van jou hart se binnekant. Dit verklap jou drome, of vertel van jou smagting of vrese of diepste twyfel. Net so is ons gesprekke met God briewe waarin ons ons hart voor Hom uitstort.
Briewe aan God is ’n versameling van 50 van hierdie kort versugtinge, dankie-sê-sinnetjies en noodroepe aan God. Die briewe hanteer verskeie aspekte in die lewe, soos kwellinge oor ’n kind, die behoefte om ’n vriendin te vertroos, dankie-sê-briewe vir seëninge en nog vele meer. Ná elke brief is daar ook enkele Skrifaanhalings oor die onderwerp in die brief en ’n gebed.
Briewe aan God is doodgewone gesprekke en gebede op papier – gerig tot God – en geanker in sy Woord.
Lizette Murray is ’n joernalis en skrywer van inspirasieboeke, dag­boeke, gebede­boeke en ’n Bybel­studiegids, Stilword by God, wat in 2017 deur CUM gepubliseer is. As onderwy­seres en ma van vyf seuns ken sy die hart van ’n kind. ’n Aantal kinderboeke verskyn uit haar pen, asook ’n kinderdagboek, 101 Avon­ture saam met God, en ’n gebedeboek vir kinders, Gebede met vlerke.